
Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15 ,123/17,98/19, 144/20.), te čanka. 39. Statuta Grada Dubrovnika ( „Službeni glasnik Grada Dubrovnika“, broj 02/21.) Gradsko vijeće Grada Dubrovnika na ____________sjednici, održanoj ___________, donijelo je:      

Odluku o ostvarivanju prava na subvenciju troškova najma stana mladima
Članak 1.
Ovom Odlukom  utvrđuju se uvjeti, način  i postupak ostvarivanja prava na subvenciju troškova najma stana/kuće ( u daljnjem tekstu: subvencija), te visina mjesečne subvencije za mlade. 

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.


Članak 2.
Pojedini izrazi u smislu ove Odluke  imaju sljedeće značenje:
- samac je osoba koja živi sama.
- obitelj je zajednica koju čine bračni ili izvanbračni drugovi, njihova djeca i drugi srodnici koji zajedno žive u zajedničkom kućanstvu, ostvaruju prihod  i troše ga zajedno. 

Članak 3.
Pravo na subvenciju ima: 
· samac/obitelj do navršenih 45 godina života koji imaju neprekinuto prebivalište na području Grada Dubrovnika posljednjih 5 godina;
· samac/obitelj čiji prosječni mjesečni prihod po punoljetnom članu kućanstva ostvaren u prethodnoj godini, ne prelazi iznos prosječne mjesečne neto plaće isplaćene u Republici Hrvatskoj u prethodnoj godini;
· samac/obitelj koji nemaju u vlasništvu ili suvlasništvu nekretninu pogodnu za stanovanje;
· samac/obitelj čiji obrt ili trgovačko društvo u njegovu vlasništvu nema vlasništvo/suvlasništvo nekretnine ili poslovnog prostora koje mogu koristiti za obavljanje registrirane djelatnosti;
· samac/obitelj koji u vremenskom razdoblju od godinu dana prije dana podnošenja zahtjeva nisu prodali, darovali, odrekli se prava na nekretninu u ostavinskom postupku  pred nadležnim tijelima;
· samac/obitelj koji nemaju zaključen ugovor o doživotnom/dosmrtnom uzdržavanju;
· samac/obitelj koji imaju važeći ovjereni ugovor o najmu stana/kuće na području grada Dubrovnika i koji  stanuju na toj adresi

U slučaju da samac/obitelj ( u daljnjem tekstu: korisnik) ima sklopljen ugovor o najmu stana /kuće na području Grada Dubrovnika sa srodnikom u ravnoj liniji ili pobočnoj liniji do drugog stupnja ne ostvaruje pravo na subvenciju.  
U slučaju da korisnik ima sklopljen ugovor o najmu stana s Gradom Dubrovnikom na temelju Odluka, Pravilnika i drugih važećih propisa kojima se regulira predmetno područje neće se priznati pravo na subvenciju. 

Članak 4.

Zahtjev za ostvarivanje prava na subvenciju korisnik podnosi Upravnom odjelu za obrazovanje,  socijalnu skrb i civilno društvo na obrascu koji je objavljen na službenim  mrežnim stranicama Grada Dubrovnika, a koji sadrži popis isprava kojima se dokazuju činjenice iz odredbe članaka  3. ove Odluke.

Isprave potrebne za utvrđivanje činjeničnog stanja radi donošenja pravilnog i zakonitog rješenja o pravu na subvenciju, dostavljaju se u izvorniku ili u preslici uz predočenje izvornika.
 
Nadležni upravni odjel Grada Dubrovnika rješenjem odlučuje o pravu na subvenciju u roku od 30 dana od dana podnošenja urednog zahtjeva.

Na provođenje postupka i donošenje rješenja primjenjuju se odredbe Zakona o općem upravnom postupku.  

[bookmark: _Hlk87438597]Članak 5.
Mjesečni iznos subvencije je:
· za samca…………………………………………………115,00 eura,
· za dvočlano kućanstvo………………………………....145,00 eura,
· za tročlano kućanstvo…………………………………..190,00 eura
· za četveročlano kućanstvo i više……………………..  300,00 eura
Članak 6.

Pravo na subvenciju prestaje:
· kada nastupe okolnosti prema kojem samac/obitelj ne ispunjava  uvjete iz odredbe čl. 3 ove Odluke;
· danom podnošenja zahtjeva samca/obitelji za prestankom isplate subvencije.

Članak 7.
Korisnik prava na subvenciju dužan je nadležnom Upravnom odjelu Grada Dubrovnika prijaviti svaku promjenu  podataka  te drugih činjenica koje utječu na ostvarivanje prava na subvenciju u roku od 8 dana od dana nastanka promjene.
Korisnik prava na subvenciju  dužan je vratiti primljena nepripadajuća sredstva s osnove prava na subvenciju. U suprotnome, tražit će se povrat nepripadno isplaćenih sredstava s osnove subvencije tužbom pred nadležnim sudom.

Članak 8.

Nadležni upravni odjel Grada Dubrovnika ovlašten je  po službenoj dužnosti provjeravati točnost osobnih podataka korisnika i članova  obitelji te postojanje činjenica o kojima ovisi daljnje ostvarivanje prava na subvenciju,  za sve vrijeme trajanja subvencije,  u skladu s propisima o zaštiti osobnih podataka.

Ako se utvrdi postojanje okolnosti zbog kojih korisnik više ne ispunjava uvjete propisane ovom Odlukom ili ako korisnik na poziv nadležnog upravnog odjela odbije dostaviti potrebne dokaze, nadležni upravni odjel donijet će rješenje o ukidanju prava na subvenciju i obustavi isplate.

Članak 9.


Žalba protiv rješenja donesenog na temelju ove Odluke podnosi se nadležnom upravnom tijelu županije u roku od 15 dana od dana dostave Rješenja putem nadležnoga gradskoga upravnog tijela. 

Članak 10.

Danom stupanja na snagu ove odluke prestaje važiti Odluka o ostvarivanju prava na subvenciju troškova za najam stana mladima („Službeni glasnik Grada Dubrovnika“ br.10/11). 

                                                                 Članak 11.

Postupci pokrenuti prije stupanja na snagu ove Odluke dovršit će se prema odredbama ove Odluke.
Članak 12.

Prava dosadašnjih korisnika uskladit će se s uvjetima iz ove Odluke.

Članak 13.

Ova odluka objavit će se u „Službenom glasniku Grada Dubrovnika“, a stupa na snagu 1. siječnja 2027.godine.

                                                                                       Predsjednik Gradskog vijeća

                                                                       mr.sc. Marko Potrebica 



Obrazloženje
Pravna osnova:               
Pravna osnova za donošenje Odluke o ostvarivanju prava na subvenciju troškova za najam stana mladima su Zakon o lokalnoj i područnoj (regionalnoj) samoupravi („Narodne novine“,br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15,  123/17., 98/19., 144/20.) i Statut Grada Dubrovnika („Službeni glasnik Grada Dubrovnika“ broj 2/21).
Člankom 35. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19., 144/20.) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave.
Člankom 39. točkom 28. Statuta Grada Dubrovnika („Službeni glasnik Grada Dubrovnika”, broj 2/21)  propisano je da Gradsko vijeće donosi odluke i druge opće akte koji su mu stavljeni u djelokrug zakonom i podzakonskim aktima.

Razlog donošenja odluke:

Povećanje subvencije troškova za najam stana mladima predlaže se radi ublažavanja financijskog opterećenja troškovima stanovanja te povećanja dostupnosti priuštivog najma mladim osobama i mladim obiteljima na području Grada Dubrovnika.
Obzirom na visoke troškove najma stambenih prostora na području Grada Dubrovnika, povećanjem iznosa subvencije osigurava se primjerenija razina potpore korisnicima mjere te se doprinosi stvaranju povoljnijih uvjeta za njihovo stambeno osamostaljivanje i ostanak u Dubrovniku.
Postupajući u okviru svoje nadležnosti, a u svrhu pomoći kroz potpore za najam stana mladima, Upravni odjel za obrazovanje, socijalnu skrb i civilno društvo predlaže donošenje Odluke o ostavrivanju prava na subvenciju troškova za najam stana mladima. Novom Odlukom se uređuju uvjeti, postupak ostvarivanja i uvećani novčani iznos mjesečna naknade subvencije. Na ovaj način će se mladim osobama i obiteljima do navršenih 45 godina života, koji imaju prebivalište na području Grada Dubrovnika najmanje 5 godina, koji nemaju vlastitih nekretnina, a čiji mjesečni dohodak po punoljetnom članu kućanstva nije veći od prosječne neto plaće isplaćene u RH u prethodnoj godini, sufinancirati troškovi podstanarstva. Donošenjem ove Odluke, prvenstveno povećanjem mjesečnog iznosa subvencije i povećanjem dobne granice na 45 godina, želi se dodatno zaštititi  građane koji zbog nepovoljnih osobnih i društvenih okolnosti nisu u mogućnosti podmiriti troškove stanovanja.





